Μαριάννα Λάτση

Η Μαριάννα Λάτση (1953) είναι Ελληνίδα μεγαλοεπιχειρηματίας και ευεργέτιδα, που είναι κόρη του Γιάννη Λάτση (1910-2003) και της Εριέττας Τσουκαλά (1925-2022).

Βιογραφικά στοιχεία 
Γεννήθηκε στην Αθήνα στις 29 Μαρτίου 1953.

Το καλοκαίρι του 1963, λίγα χρόνια μετά την γέννηση της, ο πατέρας της αγόρασε ένα μεταγωγικό πλοίο στο οποίο έδωσε το όνομα της, "Μαριάννα Λάτση". 

Σπούδασε στο Λονδίνο οικονομικά και ασχολήθηκε με τις επιχειρήσεις της οικογένειας. Είναι μέτοχος στην EFG Eurobank ενώ συμμετέχει ενεργά στις δραστηριότητες του ιδρύματος Λάτση. 

Τον Νοέμβριο του 1982, παντρεύτηκε τον δάσκαλο θαλάσσιου σκι από τη Βουλιαγμένη, Γρηγόρη Κασιδόκωστα, μετέπειτα δήμαρχο Βουλιαγμένης, με τον οποίο απέκτησε ένα παιδί, τον Πάρη Κασιδόκωστα (1982). Ο πατέρας της εναντιώθηκε αμέσως στον γάμο αυτό και μετά από πέντε χρόνια, το 1987, η Μαριάννα Λάτση κατέθεσε αίτηση διαζυγίου, το οποίο εκδόθηκε μετά από μερικούς μήνες.

Λίγο αργότερα, συνήψε σχέση με τον ηθοποιό Νίκο Κούρκουλο. Ο πατέρας της και πάλι εναντιώθηκε στον γάμο αυτό, με αποτέλεσμα να παντρευτούν μόνο μετά τον θάνατο του πατέρα της, το 2003. Μαζί του απέκτησε δύο παιδιά, την Εριέττα Κούρκουλου (1993) και τον Φίλιππο Κούρκουλο (1998).

To 2019 η Λάτση, μετά από χρόνια διαφωνιών, διαχώρισε τελικά την περιουσία της οικογένειας Λάτση με τα δύο αδέλφια της, τον Σπύρο και την Μαργαρίτα, κρατώντας την ναυτιλιακή εταιρεία Latsco.

Κοινωνικό έργο 
Δώρισε στο ελληνικό δημόσιο δύο σύγχρονα Κέντρα Ημερήσιας Νοσηλείας για ογκολογικούς ασθενείς:
 Το Κέντρο Ημερήσιας Νοσηλείας «Νίκος Κούρκουλος» στην Αθήνα που αποτελείται από 6 ορόφους, ισόγειο και 3 υπόγεια, επιφάνειας 4.000 τ.μ., δυναμικότητα 46 κλινών και είναι αναπόσπαστο μέρος του Ογκολογικού Νοσοκομείου Αθηνών «Ο Άγιος Σάββας».
 Το Κέντρο Ημερήσιας Νοσηλείας «Νίκος Κούρκουλος» στη Θεσσαλονίκη επιφάνειας 1.800 τ.μ., που θα διαθέτει συνολικά 41 θέσεις για διενέργεια χημειοθεραπειών, ενώ παράλληλα θα είναι εξοπλισμένη με 5 ιατρεία και θα λειτουργεί ως μονάδα του Θεαγένειου Αντικαρκινικού Νοσοκομείου Θεσσαλονίκης.

Τον Οκτώβριο 2023, την ημέρα Μνήμης των Εθνικών Ευεργετών, η Λάτση τιμήθηκε από την η Επιτροπή Ολυμπίων και Κληροδοτημάτων με το χρυσό μετάλλιο του Ζάππα, για το σημαντικό κοινωνικό της έργο.

Παραπομπές

Έλληνες εφοπλιστές
Έλληνες τραπεζίτες
Οικογένεια Λάτση
Ελληνίδες επιχειρηματίες